Naamsverandering wink vir Kovsie-koshuiseHoofgebou op die Bloemfontein-kampus van die Universiteit van die Vrystaat Foto: UV Facebook Deur Anja van der Merwe en Tania Heyns Die Universiteit van die Vrystaat (UV) voer al ’n geruime tyd samesprekings met onder meer studente, alumni en personeel van die universiteit oor die moontlike naamsverandering van verskeie koshuise op die kampus. Verskeie studente en alumni is egter teen dié besluit gekant, terwyl ander dink dit sal inklusiwiteit bevorder mits dit reg benader word. Maroela Media het verneem dat minstens agt koshuise se name in die nabye toekoms waarskynlik kan verander. Dit sluit moontlik in Huis Abraham Fischer, Huis Emily Hobhouse en die CR De Wet-gebou op die kampus. Die naamsveranderinge sal in sommige gevalle behels dat ’n koshuis se naam bloot aangepas word om inklusiwiteit te bevorder, terwyl ander koshuise in naam sal verander, maar hoegenaamd nie in inherente betekenis nie, meen prof. Colin Chasi, direkteur van die UV se Eenheid vir Institusionele Verandering en Maatskaplike Geregtigheid. Chasi het Donderdag by navraag aan Maroela Media gesê die UV is vanaf verlede jaar in “ernstige gesprek” met belanghebbendes oor “die pad vorentoe”. Dit sluit in gesprekke met huidige studente, oudstudente en personeel wat van die geboue gebruik maak. “Ons praat nie hier van een of twee vergaderings nie, maar eerder van diep gesprekke oor die name en simbole van ál die geboue, oud én nuut, op die kampus.” Chasi sê die UV wil geensins die geskiedenis op die kampus “uitvee” nie. “Ons wil ons gemeenskaplike tale en ervarings [saamvoeg] op ’n manier wat werklik respekvol en demokraties is. Dit gaan oor waar ons nou is en waarheen ons sáám wil gaan.” AfriForum Jeug beskryf die UV se planne egter as “die beplande herskrywing van die koloniale geskiedenis, verpak as inklusiewe en progressiewe naamsverandering om transformasie te bevorder”. “Verandering is goed, maar om iets te verander net om die waarheid te vernietig en die konteks te verduister deur dele van die geskiedenis oor te skryf of te ontken, is nie vordering of eerlike akademiese gebruik nie,” sê Bernard Pieters, bestuurder by AfriForum Jeug. Pieters sê die burgerregteorganisasie gaan nou ondersoek instel rakende die beplande naamsveranderinge om vas te stel presies wat die rede vir die besluit is. Hy verwys spesifiek na die Emily Hobhouse-koshuis wat vernoem is na “ŉ Christelike Britse dame wat vroue en wesies in koloniale konsentrasiekampe versorg het”. Pieters glo om dié naam uit studente se institusionele kennis te verwyder is gevaarlik en dui op ’n “eksklusiewe benadering tot die selektiewe gebruik van geskiedkundige figure in die Bloemfontein-omgewing”. “Hierdie deel van die geskiedenis moet juis onthou word sodat daaruit geleer kan word. AfriForum Jeug moedig die aanbieding van die volledige geskiedenis van Suid-Afrika aan, al pas dit nie by die huidige universiteitsbestuur se ideologie of agenda in nie.” ’n Oud-Kovsie wat van 2016 tot 2019 in Huis Abraham Fischer was, sê om dié koshuis se naam te verander, gaan nie noodwendig die kultuur verander om inklusiwiteit te bevorder nie. “Om die koshuis se naam te verander ter wille van naamsverandering en om ’n sekere punt te bewys, gaan nie die probleem oplos nie, maar bloot olie op die vuur gooi deurdat studente verder van mekaar gaan dryf,” sê dié oud-Kovsie wat nie sy naam genoem wil hê nie. ’n Oudstudent wat tussen 1976 en 1980 aan Kovsies studeer het, sê sy hou nie van die idee dat die koshuis se name verander word nie. Haar broer was ’n inwoner van Huis Abraham Fischer. “Dit skend die universiteit se identiteit en ontneem die trots wat ek en my broer op die universiteit en koshuis as alma mater het. Dit is sommer onnodige uitgawes,” meen die oudstudent.